Michelangelo Merisi da Caravaggio

## Blira
Michelangelo Merisi (&nbsp;**okon Caravaggio**&nbsp;) koe Milano bak 1571 koblir. Inaf yambayolt tir vey Caravaggio dotama poke Bergamo (&nbsp;Lombardia gola valente Italia&nbsp;) lize va rumeugal tiskiyir. Gadikye wetce gelusik is kijasik is vegeduropik is pofesik ke jiomik ke Caravaggio kobayar. Bak 1584 wetce tavenik va lingexo ke Simone Peterzano milanof lingesik (&nbsp;1540-1596&nbsp;) denfir lize balemdon di zavzagir. Azon va Caravaggio dimlanir aze ko Roma bak 1592 mallanir. Koe bata widava va figafa blira star, kobason zanon gu lingesik dum Giuseppe Cesari (&nbsp;1568-1640&nbsp;) winugik ke papik. Va nakilafa trutca dum *[[Sardikye dem kita dem ilt (trutca_ke_Caravaggio)|Sardikye dem kita dem ilt]]* (&nbsp;1593&nbsp;) is *[[Lexusik (trutca ke Caravaggio)|Lexusik]]* (&nbsp;1595&nbsp;).

Katcalayano gan Francesco Maria Borbone del Monte etik (&nbsp;1549-1626&nbsp;) lusteyes va *[[Liwusik (trutca ke Caravaggio)|Liwusik]]*, Caravaggio mali 1597 koe *Madama* Berma koe Roma irubar. Bat gijarotif rojusik jupar da Caravaggio va trutca gan gertikeem ta zikera va alkafa kolna mbi jafar : *[[Awalkodayura ke Matteo tumtikye (trutca ke Caravaggio)|Awalkodayura ke Matteo tumtikye]]* (&nbsp;1599&nbsp;) is *[[Deweldura ke Paolo tumtikye (1) (trutca ke Caravaggio)|Deweldura ke Paolo tumtikye]]*. Bata tuwarzapasa trutca vangluyasa va lizira is izga is afi di zo katcalapad. Voxen Caravaggio tir ralif gu tarlesik tizaf is motcas. Arieton gu lida is gomil zo askoar nume konakviele koe flint ok ropexe jonvieler.

Soe inafa lingesa norluca zo torigir. Inafa sposuca va kimeem ke Roma kaikstir aze va kotafa Italia kostir. Inafa geltreva dile tizafa (&nbsp;tulon *[[Giuditta is Oloferne (trutca ke Caravaggio)|Giuditta bastakasa va Oloferne]]*, 1598&nbsp;) va yon siakrik iku rapalafamik glar numen jontika inafa trutca zo vewad.

Tizafi rali ke Caravaggio va blira di romplekur. Bak 1606, bal rwama is doalie, va Ranuccio Tomassoni aykar, i va okilik ke ervolita ke revava. Xonukalanzayano, div Roma bak 1607 otcer. Bam va krabesa blira bokar : Napoli az Malta az Sicilia az gire Napoli. Dun linger ise va yon grot warzer. Bak 1610 zo givar da papik djuprogrigaker numen gorar da ko Roma di dimlapir. Koe Palo soktar voxen zo soper aze zo koflintar. Arti konak viel zo tunuyar voxen tota mea tigir. Ino gorar da kal Roma di lanir. Voxen artlanison va Porto Ercole ve akoler aze ba 18/07/1610 koe bata widavama mulufter, tison anton bar-san-anyustdafo.

## Grabomeem
Caravaggio tir tan zolonaf tuwarzasik ke bane sare. Inafa lingerinda gu wifreva joackar nume van gijarotifa geltreva is dalafa listopafa towara va int vodjur.

### 1. Geltreva
Do Caravaggio, turietavana kaatoera zo jovled. Ino va ayaf tezik ke sanef martig kiblar, is dace jontikviele va levblisik : tresenik ok wipitesik ok nudarumeik. Ayafo alto tir tuwavakorafo tudenaso va relteem, tulon koe *[[Awalkodayura ke Matteo tumtikye (trutca ke Caravaggio)|Awalkodayura ke Matteo tumtikye ]]* is *[[Davide dem taka ke Golia (2) (trutca ke Caravaggio)|Davide dem taka ke Golia ]]*. Katalikevafa uja, lapedrasa va swava kev *Protestant* lizor vanyer vebasa : lanyona trutca zo vewad kire glad, jontikara zo kevnaled.

### 2. Aftorika
Caravaggio va kevaxara ke afi is orika vefapar, i va listopafa tuwarzarapa katrasitina koe elpatopa is afigasuteropa bak XX-eafa decemda. Keve orikaf ludev, dalafa nakila ton kaatoexo kan momimasiki zo koafir, numen batcoba va afiorikafa kevaxara tugijapar.

## Dere rupec

## Stragela

## Ara vuestexa

|style="vertical-align: top;"|

|}